Järgmine elektrihinna tõus võib tulla juulis ning majandusministeeriumi esindaja sõnul tuleb elektri hinna tõuse lähiaastatel kindlasti veelgi, vahendas ETV24 Aktuaalset kaamerat.    Jaanuaris tõusis elektri hind aktsiisi tõttu viis senti kilovatt-tunni kohta. Eesti Energia on esitanud konkurentsiametile taotluse tõsta elektri hinda veel keskmiselt 10%.    "Ilmselt hinnatõus ei tule enne 1.  juulit 2008, sest et aeg, mille jooksul tuleks hind kooskõlastada, on liiga lühike," ütles konkurentsiameti peadirektor Märt Ots.    Eesti Energia hinnatõusu taotluses ei ole sisse arvestatud seda, et Euroopa Komisjon kärpis oluliselt Eestile antavaid saastekvoote järgmiseks viieks aastaks. Eesti Energia arvestuste kohaselt tuleb sel aastal sisemaise elektrivajaduse katteks osta kvooti juurde 500 miljoni krooni eest ning see võib elektri hinda veelgi tõsta.    Kalev.ee